Siuntion seurakuntayhtymä

Siuntion seurakuntayhtymän () muodostavat Siuntion suomenkielinen seurakunta ja Sjundeå svenska församling. Seurakuntayhtymä toimii Uudellamaalla Siuntion kunnassa.

 Historia ja tehtävät 
Siuntion seurakuntayhtymä perustettiin vuonna 2000 Siuntion seurakunnan jakauduttua kahtia kielellisistä syistä. Seurakunta vastusti jakamista ja valitti päätöksestä korkeimpaan hallinto-oikeuteen tuloksetta.

Seurakuntayhtymä vastaa toiminnoista kuten yhteisistä viroista, seurakuntatoimistosta, taloustoimistosta, hautausmaasta ja kiinteistöistä. Siuntion seurakuntayhtymä kuului Helsingin hiippakuntaan vuoteen 2004 asti. Vuodesta 2004 se on kuulunut Espoon hiippakuntaan.

Seurakuntayhtymä on juridinen elin ja vuonna 2024 sillä oli yhteensä kuusi työntekijää. Siuntion seurakuntayhtymä toimii kaksikielisesti. Yhtymää johti vuodesta 2000 talouspäällikkö Ingeborg Malm. Ennen Siuntion seurakunnan jakoa kahtia Malm työskenteli Siuntion yhtenäisen seurakunnan talouspäällikkönä yli 20 vuotta. Malm jäi eläkkeelle vuonna 2025.  Siuntion seurakuntayhtymän ylin päättävä elin on yhteinen kirkkovaltuusto, jonka edustajat valitaan seurakuntavaaleilla. Siuntion yhteisessä kirkkovaltuustossa on 14 paikkaa.

 Yhteistoiminta ja haasteet 
Seurakuntayhtymän päätti aloittaa yhteistyön Kirkkonummen seurakuntayhtymän kanssa 1. syyskuuta 2025, jossa Siuntion seurakuntayhtymä ostaa lakisääteiset palvelut kuten talous-, palkka-, kiinteistö- ja henkilöstöhallinnon Kirkkonummen seurakuntayhtymältä. Näin ollen Siuntion seurakuntayhtymä ei palkannut uutta talouspäällikköä seurakuntayhtymän ostettua talouspalvelut jatkossa Kirkkonummelta. Siuntion seurakuntayhtymän talouspäällikön tehtäviä hoitaa Kirkkonummen seurakuntayhtymän talousjohtaja. Yhteistyösopimus ei kuitenkaan tarkoita seurakuntayhtymien yhdistymistä ja Siuntiossa tulee tulevaisuudessakin toimimaan itsenäinen Siuntion seurakuntayhtymä, johon kuuluu Siuntion suomenkielinen seurakunta ja Sjundeå svenska församling.Kirkkonummen seurakuntayhtymän kanssa tehtävän yhteistyösopimuksen allekirjoittaminen - DSIU/4/00.06.01/2025 Siuntion seurakuntayhtymä. Viitattu 26.3.2025.

Yhteistoimintaa valvoo johtoryhmä. Sjundeå svenska församlingin seurakuntaneuvoston pöytäkirjojen mukaan johtoryhmän toiminnassa esiintyy kuitenkin epäselvyyksiä. Pöytäkirjoista käy ilmi muun muassa, että johtoryhmän asiakirjoja on salattu ilman asianmukaista perustelua. Lisäksi seurakuntaneuvoston pöytäkirjoista ilmenee, että Kirkkonummen seurakuntayhtymä ei ole Siuntion seurakuntayhtymän talousasioita hoitaessaan antanut Siuntion seurakunnille riittäviä tietoja, muun muassa vuosibudjetin käsittelyyn liittyen. 

Siuntion seurakuntayhtymä on kohdannut yhteistoiminnan alettua myös ongelmia ruotsinkielisten asiakirjojen käännöksissä. Tämä käy ilmi yksityishenkilön tekemästä Svenska Finlands Folktingetille osoitetusta valituksesta, jota käsiteltiin Siuntion seurakuntayhtymän yhteisen kirkkoneuvoston kokouksessa. Seurakuntayhtymän vastauksessa todetaan, että kaikki pöytäkirjat on käännetty, osin viiveellä, vastauksen antopäivämäärään saakka. Tästä huolimatta myöhemmät julkiset pöytäkirjat ja esityslistat on jätetty kääntämättä seurakuntayhtymän käyttämään asiakirjahallintajärjestelmään, Domukseen. Kirkkolain mukaan kaksikieliseen seurakuntayhtymään sovelletaan sitä, mitä kielilaissa säädetään kaksikielisestä virka-alueesta.

Espoon ja Porvoon hiippakuntien tekemän selvityksen mukaisesti Siuntion seurakuntayhtymässä tulee selvittää pitkällä aikavälillä yhteisen seurakuntayhtymän muodostamista Kirkkonummen seurakuntayhtymän kanssa. Tämä tarkoittaisi Siuntion seurakuntayhtymän purkamista ja sen seurakuntien siirtymistä Kirkkonummen seurakuntayhtymään, tai vaihtoehtoisesti Siuntion seurakuntien liittämistä Kirkkonummen seurakuntiin.

 Jäsenmäärä 
Siuntion seurakuntien jäsenmäärä on pudonnut kovaa tahtia. Vuosina 2014-2024 jäsenmäärä tippui noin 16 prosenttia. Samanaikaisesti Siuntion kunnan asukasluku on pysynyt suurin piirtein samana.

Vuoden 2025 lopussa Siuntion seurakuntayhtymän seurakuntiin kuului yhteensä 3 689 jäsentä eli noin 59,5 prosenttia Siuntion väestöstä. Jäsenistä 2 438 kuului suomenkieliseen seurakuntaan ja 1 251 ruotsinkieliseen seurakuntaan. Seurakuntayhtymän jäsenmäärä oli korkeimmillaan vuonna 2009, jolloin se oli 4 710, mutta sen jälkeen jäsenmäärä on pienentynyt joka vuosi.

Vuoden 2024 lopussa Siuntion suomenkielisestä väestöstä noin 54 prosenttia oli kirkon jäseniä ja ruotsinkielisestä väestöstä noin 79 prosenttia.

 Kiinteistöt 
Siuntion seurakuntayhtymä omistaa seuraavat kiinteistöt:

 Siuntion Pyhän Pietarin kirkko
 Siuntion seurakuntakoti
 Siuntion hautausmaa
 Lugnet
 Friden
 Backa-Lillgård
 Siuntion hyvästijättöhuone

Siuntion seurakuntayhtymä on perustanut omistamilleen maa-alueille useita luonnonsuojelualueita, kuten Kilsbergetin, Vikträsk-Ormträsketin ja Luntobergetin luonnonsuojelualueet.

 Lähteet 

Luokka:Espoon hiippakunta
Luokka:Suomen evankelis-luterilaiset seurakuntayhtymät
Luokka:Siuntion seurakunnat